Document ID: 32003D0199

Odločba Sveta
z dne 18. marca 2003
o nevključitvi aldikarba v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to aktivno snov
(2003/199/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1] in zlasti tretjega in četrtega pododstavka člena 8(2) Direktive,
ob upoštevanju Uredbe Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [2] in zlasti člena 7(3A)(b) Uredbe,
ob upoštevanju predloga Komisije,
ob upoštevanju naslednjega:
(1) V skladu s členom 8(2) Direktive 91/414/EGS Komisija izvede delovni program za pregled aktivnih snovi, uporabljenih v fitofarmacevtskih sredstvih, ki so bila 25. julija 1993 že v prometu. Podrobna pravila za izvajanje tega programa so bila določena v Uredbi (EGS) št. 3600/92.
(2) Uredba Komisije (ES) št. 933/94 z dne 27. aprila 1994 o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92 [3]je določila aktivne snovi, ki jih je treba oceniti v okviru Uredbe (EGS) št. 3600/92, imenovala državo članico za poročevalko glede ocene posamezne snovi, in identificirala proizvajalce posamezne aktivne snovi, ki so pravočasno predložili uradno obvestilo.
(3) Aldikarb je ena od 89 aktivnih snovi, določenih v Uredbi (ES) št. 933/94.
(4) V skladu s členom 7(1)(c) Uredbe (EGS) št. 3600/92 je Združeno kraljestvo, ki je imenovano za državo članico poročevalko, 30. aprila 2001 predložilo Komisiji poročilo o svoji oceni podatkov, ki so jih predložili prijavitelji v skladu s členom 6(1) navedene uredbe.
(5) Po prejemu poročila države članice poročevalke, se je Komisija posvetovala s strokovnjaki držav članic, kot tudi z glavnim prijaviteljem Rhône-Poulenc (zdaj Bayer CropScience), kakor je predvideno v členu 7(3) Uredbe (EGS) št. 3600/92.
(6) Poročilo o oceni, ki ga je pripravilo Združeno kraljestvo, so pregledale države članice in Komisija v okviru Stalnega odbora za prehranjevalno verigo in zdravje živali. Izkazalo se je, da podatki niso bili zadostni za ugotovitev, ali bi fitofarmacevtska sredstva, ki vsebujejo zadevno aktivno snov, pod predvidenimi pogoji uporabe izpolnjevala splošne zahteve, določene v členu 5(1)(a) in (b) Direktive 91/414/EGS. Dokumentacija in podatki iz ocene so bili predloženi tudi Znanstvenemu odboru za rastline. Odbor se je zaprosilo za stališče glede ocene ekotoksikološkega tveganja, vključno s tveganjem za male ptice. Odbor je ugotovil, da je ocena tveganja izpostavljenosti malih ptic zrncem kritično odvisna od predpostavke, da je več kot 99 % zrnc vdelanih v tla. V idealnih pogojih je to sicer mogoče doseči, vendar je odbor menil, da tako visoke stopnje vdelanosti v tla v običajnih pogojih kmetijske rabe ni mogoče redno dosegati in da je potrebna ponovna ocena. V zvezi z drugimi neciljnimi organizmi odbor iz podatkov, s katerim razpolaga, ne more presoditi, ali naj uporaba aldikarba ostane dovoljena v času dokler se ne pripravijo, predložijo in ocenijo nadaljnji podatki. Komisija je zato pozvala prijavitelja, naj dopolni svojo dokumentacijo najpozneje do 31. decembra 2001 za omejen nabor reprezentativnih rab. Po prejemu dodatnih podatkov je bil pregled zaključen 18. oktobra 2002 v obliki poročila Komisije o pregledu aldikarba v skladu s členom 7(6) Uredbe (EGS) št. 3600/92.
(7) Kot izhaja iz ocen, izdelanih na podlagi predloženih podatkov, ni mogoče pričakovati, da bi fitofarmacevtska sredstva, ki vsebujejo aldikarb, pod predlaganimi pogoji uporabe lahko na splošno izpolnjevala zahteve, določene v členu 5(1)(a) in (b) Direktive 91/414/EGS, zlasti kar zadeva možni vpliv na neciljne organizme. Ta odločitev je ustrezna glede na visoko rizičnost aldikarba v njegovi sedanji granulatni obliki, zlasti za male ptice. Podatki, ki jih je predložil prijavitelj za predlagano reprezentativno rabo, kažejo, da bodo zrnca po uporabi ostala na površini zemlje. Ni mogoče izključiti možnosti, da bi male ptice zaužile smrtni odmerek. Prijavitelj je pripravil verjetnostno oceno tveganja in država članica poročevalka jo je ocenila ter ugotovila, da ni pričakovati vplivov na populacije na nacionalni ravni, da pa lahko pride do določenega lokalnega vpliva. Upoštevati je treba, da merila za tolmačenje takih verjetnostnih ocen tveganja še niso konsolidirana, in glede na možna tveganja ne bi bilo primerno odlašati z odločitvijo, dokler omenjena merila niso sprejeta. Poleg tega je pregled pokazal tveganje za deževnike, razpoložljivi podatki iz terenskih raziskav pa so še nezadostni za popolno osvetlitev teh problemov.
(8) Aldikarb torej ne bi smel biti vključen v Prilogo I k Direktivi 91/414/EGS.
(9) Sprejeti je treba ukrepe za zagotovitev, da se obstoječe registracije za fitofarmacevtska sredstva, ki vsebujejo aldikarb, odvzamejo v predpisanem roku, da ne bodo obnovljena in da se za taka sredstva ne izdajo nove registracije.
(10) Po informacijah, ki jih ima Svet, je glede na to, da v nekaterih državah članicah ni učinkovitih alternativ za nekatere omejene rabe, treba nadaljevati z uporabo aktivne snovi, tako da se omogoči razvoj drugih možnosti. V sedanjih okoliščinah je torej utemeljeno predpisati, pod strogimi pogoji, katerih cilj je zmanjšanje tveganja na minimum (npr. s programi spremljanja sredstva), daljši rok za odvzem obstoječih registracij za omejeno rabo, ki velja za bistveno in za katero pri nadzoru škodljivih organizmov danes ni na voljo učinkovitih drugih možnosti.
(11) Morebitno podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo aldikarb, ki jih dovolijo države članice v skladu s členom 4(6) Direktive 91/414/EGS, mora biti kratkotrajno, da se omogoči uporaba obstoječih zalog najpozneje v naslednji rastni dobi.
(12) Ta odločba ne posega v noben ukrep, ki ga bo Komisija morda pozneje sprejela v zvezi s to aktivno snovjo v okviru Direktive Sveta 79/117/EGS z dne 21. decembra o prepovedi prometa in uporabe fitofarmacevtskih sredstev, ki vsebujejo nekatere aktivne snovi [4].
(13) Ker ni pozitivnega mnenja Stalnega odbora za prehranjevalno verigo in zdravje živali, Komisija ni mogla sprejeti določb, ki jih je predvidela v skladu s postopkom, določenim v členu 19 Direktive Sveta 91/414/EGS -
SPREJEL NASLEDNJO ODLOČBO:
Člen 1
Aldikarb kot aktivna snov se ne vključi v Prilogo I k Direktivi 91/414/EGS.
Člen 2
Države članice zagotovijo, da:
1. se registracije za fitofarmacevtska sredstva, ki vsebujejo aldikarb, odvzamejo do 18. septembra 2003;
2. se od 18. marcu 2003 za fitofarmacevtska sredstva, ki vsebujejo aldikarb, ne izda ali obnovi nobena registracija na podlagi odstopanja, predvidenega v členu 8(2) Direktive 91/414/EGS;
3. v zvezi z rabami, navedenimi v stolpcu B Priloge, država članica, določena v stolpcu A, lahko ohrani v veljavi registracije za fitofarmacevtska sredstva, ki vsebujejo aldikarb, do 30. junija 2007, pod pogojem da;
(a) zagotovi, da so taka fitofarmacevtska sredstva, ki ostanejo v prometu, na novo označena, tako da ustrezajo pogojem za omejeno rabo;
(b) sprejmejo vse primerne ukrepe za blažitev tveganja za zmanjšanje morebitnih tveganj, da zagotovijo varovanje zdravstvenega varstva živali in ljudi ter okolja, in
(c) zagotovi z akcijskimi načrti, da se resno iščejo druga možna sredstva ali metode za take rabe.
Zadevna država članica obvesti Komisijo najpozneje 31. decembra 2004 o uporabi tega člena in zlasti o ukrepih, sprejetih na podlagi točk (a) do (c), in vsako leto predloži oceno količin aldikarba, uporabljenega za bistveno rabo na podlagi tega člena.
Člen 3
Morebitno podaljšanje roka, ki ga odobrijo države članice v skladu s členom 4(6) Direktive 91/414/EGS, je kar se da kratko in:
(a) za uporabe, za katere se registracija odvzame 18. septembra 2003, poteče najpozneje 18. septembra 2004;
(b) za uporabe, za katere se registracija odvzame 30. junija 2007, poteče najpozneje 31. decembra 2007.
Člen 4
Ta odločba je naslovljena na države članice.
V Bruslju, 18. marca 2003

Labels: 0
3
20
6